Kristbjörg Ólafsdóttir sér um Litla föndurhornið , vikulegan lið hér á Vísi . Í desember ætlar hún að deila einu jólaföndri á dag með lesendum Vísis alveg fram að jólum . Í dag 11. desember sýnir hún hvernig á að gera krúttlega jólapinna . Við gefum Kristbjörgu orðið . Áður en þú lest lengra , þá er rétt að vara þig við . Það er glimmer sem fylgir þessu föndri , mikið glimmer . Þú getur að vísu sleppt því , en endanlega útkoman er miklu krúttlegri með smá glimmeri . En ef þú hefur hugrekkið til að halda áfram , gjörðu svo vel , þú munt ekki sjá eftir því . Ef það eru öryggismyndavélar í Tiger þá vil ég ekki sjá upptökuna af því þegar ég fann þetta apaspil . Ég hef aldrei spilað þetta spil , þetta gæti verið skemmtilegasta spil í heimi , en það var ekki ástæðan fyrir gleðidansinum mínum í miðri búðinni . Ástæðan fyrir honum var að ég vissi að þessir diskar væru fullkomnir i föndrið mitt . Ég byrjaði á að mála þá hvíta , held að það hafi tekið þrjár umferðir svo að apinn hætti að brosa á móti manni . Svo bað ég Google frænda um lollipop munstur , fann rétta munstrið og prentaði það út þannig að myndin var jafn stór disknum . Ég krassaði svo með blýanti aftan á myndina , lagði myndina yfir diskinn og fór með blýantinum yfir línurnar . Núna hljótið þið vera farin að þekkja þessa aðferð . Svo málaði ég annað hvert svæði rautt , og núna þurfti ég bara eina umferð . Þegar allt var orðið vel þurrt þá tók ég límlakkið mitt og fínan málingapensil og fór yfir öll rauðu svæðin . Og , hugrekkið munið þið , áður en lakkið þornaði þá stráði ég rauðu glimmeri yfir . Svo beið ég og beið og beið á meðan lakkið þornaði . Þá burstaði ég allt lausa glimmerið af , og vegna þess að það voru nokkrir helgidagar hjá mér þá endurtók ég þetta tvisvar í viðbót . Svo þegar rauðu svæðin eru þakin glimmeri þá er enn ein umferð af límlakki til að festa allt vel niður . Það næsta sem ég gerði var að taka fínan bor og boraði lítið gat í diskinn , Ég klippti niður grillpinna , setti smá trélím í gatið á diskinum og stakk pinnanum í gatið . Og , til að setja punktinn yfir i-ið , þá endaði ég á smá sellófani og rauðum og hvítum spotta . Svo krúttlegt ekki satt ? Og alveg þess virði að leggja í hið stórhættulega efni , glimmer .